Mykland

Mykland er ei bygd og tidligere kommune i Agder som utgjør omtrent halvparten av Froland kommune. I Mykland sentrum er det kirke, barneskole, skolemuseum, butikk, medisinutsalg, bussforbindelse til Evje og Arendal, bensinstasjon, ladestasjon for el-biler, forsamlingshus, idrettsanlegg og lysløype. 

Mykland består i dag av omtrent 400 innbyggere fordelt på steder som Hinnebu, Hynnekleiv, Mykland sentrum og Risdal.

 Mykland kirke 

Dagens åttekanta Mykland kirke er bygd i 1832. Kirken ble utvidet i 1882 med nytt våpenhus. Den fikk samtidig løftet gulv i koret, ny prekestol, døpefont og altertavle malt av Christen Brun. Kirken har pipeorgel fra 1960. 

Mykland fikk sin første kirke i 1682. Før det ble sognet omtalt som «Vegusdal østen Sundet». Det betyr at vannet Vågsdalsfjorden dannet grensen mellom øst og vest. 

 Historie 
Innlandsbygda Mykland ble egen kommune etter at den ble skilt ut fra Åmli kommune i Aust-Agder i 1876, og var selvstendig kommune til 1967 da Mykland ble en del av Froland kommune. Kommunehuset lå i Mykland sentrum. Det var ikke gitt at Mykland skulle bli innlemmet i Froland. Også Åmli og Birkenes var aktuell. Det ble holdt et uoffisielt valg i 1965, der flertallet ønsket å bli en del av Froland. Et fåtall ønsket å bli en del av Åmli, mens ingen ønsket å bli en del av Birkenes kommune.Bare ikke Birkenes kommune, Avtrykk.no, 24.04.2016 

Historikeren Knut Mykland har skrevet flere bygdebøker om historien til bygda.

Skogbrannen i Froland 2008 er en av historiens verste skogbranner i Norge. Nesten  dekar skog brant og ble bekjempet av over 300 mann fra brannvesenet, heimevernet, sivilforsvaret og Røde Kors, i tillegg til flere helikoptre. Mykland sentrum var truet av brannen fra tre sider. Flere hytter ble flammenes rov, men ingen bebodde bolighus ble rammet. Røyklukten kunne kjennes helt til Thisted i Danmark.

 Mykland skole 
Mykland skole består av barneskole (1.-7. klasse) og SFO. Skolen har skolebibliotek og helsesykepleier knyttet til seg.

 Næringsliv 
Den største næringen i Mykland er skogbruk., kraftproduksjon, reiseliv og gårdsdrift.  

Joker Mykland ligger i Mykland sentrum, som er handelssentrum i bygda. I Mykland sentrum er det en retrobutikk og årlig salgsmesse med lokale produkter på grendehuset. I sentrum er det også utsalg av bensin, diesel og ladestasjon for el-biler.  

 Kultur og idrett 
Mykland har en rekke lag og foreninger. Grendehuset Fritun har scene. Idrettslaget i bygda arrangerer turer og skirenn for barna om vinteren, fellesaktiviteter både for voksne og barn i gymsalen på skolen i sentrum hele året og ukentlig bading i Åmli svømmehall. Mykland har to oppkjørte skiløyper i vinterhalvåret. I Mykland arrangeres det årlig løp innen motorsykkelsporten enduro. 

Ungdomslaget Frihug har stått bak «Myklandsrevyen» en gang i året. Første revyen var i 1988. Skytterlaget har skytebane og skytterhus på Hauglandsheia. Myklandsstevnet er et årlig skytterstevne. 

Kunstneren Nils Belland har sitt virke og eget atelier i Mykland. Han har blant annet hatt malerier utstilt på Sørlandsutstillingen.

Herrevarianten av den kjente Åmlibunaden har opprinnelse fra Mykland. Dagens bunad er laget etter gamle draktplagg fra midten av 1800-tallet. På gården Askeland i Mykland fant man både ei svart korttrøye og en småblomstret brokadevest  som hadde tilhørt Even Paulsen Mykland. Plaggene dannet grunnlaget for vest og trøye i dagens bunad.

I Mykland sentrum ligger det et gammelt sagbruk som (per 2020) er under restaurering.

Historiker og pofessor Knut Mykland (1920-2005) var fra Mykland. 

 Turisme og overnatting 
mini|Idyll i Mykland
Det er tilrettelagt for padling i Myklandsvatna. I Mykland kan det fiskes etter ørret, røye og abbor i en rekke vann. Det er kanoutleie på Omnes camping. 

Det er flere overnattingsmuligheter i Mykland. Bygda har campingplasser med hytteutleie på Hauglandsheia og Risdal. Lyngbo-Hytta er både en dagsturhytte og overnattingshytte særlig tilrettelagt for personer med utviklingshemning. 

De høyeste fjelltoppene å bestige er Himmelsyna (649 moh), Vore og Befjell (658 moh). På Tordenskjolds tid skal det ha levd en veldig kjempekar i Mykland med navn Jakob Liane. Han var med i krigen mot Sverige, og skal ha vært en kriger som svenskene var redd for. Det blir sagt at da han var blitt gammel, så han en luftspeiling, en krigshær, over fjellet og derfor fikk fjellet navnet Himmelsyna. 

På Øvre Lauvrak ligger det et stein- og mosaikksenter. Her blir uslipt stein fra hele Norge til mosaikker, smykker og blomster. Mykland har også et eget skolemuseum i sentrum.

 Referanser 
miniatyr|Dagligvareforretning i sentrum

 Eksterne lenker 
 Om Mykland - mykland.org
 Mykland kirke
 Lokalavisa Frolendingen
 Frolendingen (avis) - Store norske leksikon
 Historiske arkiver etter Mykland kommune oppbevart på Aust-Agder museum og arkiv

Kategori:Tidligere kommuner i Aust-Agder
Kategori:Bosetninger i Froland
Kategori:Norske kommuner etablert i 1876
Kategori:Kommuner opphørt i 1967